Men det er ikke sokker jeg har tenkt å lage altså. Nei, planen er å prøve å få til en jakke med tid og stunder. Men dette er ikke et prosjekt som man tar med på bussen kan du si, men et prosjekt som skal modnes og godgjøre seg og som jeg vil kose meg med hjemme i fred og ro utover høsten.
Toppen strikkes fra nederst i V-utringningen og utover. Kan dessverre ikke skryte av at mønsteret var særlig godt beskrevet, men det gikk likevel greit å skjønne.
Har lyst til å strikke denne i et garn som det er mer fargeskifte i, kanskje Nordlys :) Men nå er planene for strikk framover uendelig lang så det blir kanskje vanskelig å presse inn...
Cotton Time er et veldig deilig garn å strikke av, mykt og godt og deler seg ikke. Men loer litt før første vask. Absolutt et garn jeg kommer til å bruke igjen!
Å strikke en genser sidestrikket er igrunn ganske enkelt, men jeg som er såpass mye breiere over baken enn over skuldrene må passe på å få nok omganger mellom uttagning til kroppen og der halsen begynner. Og det var der det glapp litt denne gangen. Den ble litt trang over magen, men hadde sikkert blitt brukenes likevel hvis jeg hadde sydd den sammen i sidene slik jeg hadde tenkt. Men da jeg prøvde den på første gang etter at den var helt ferdig strikket (men ikke ferdig montert), syntes jeg det var veldig kult å ha den åpen i sidene. Derfor strikket jeg en kant i perlestrikk (for det holder seg så stødig og fint) og satte to knapper på.
Er spent på om jeg blir fornøyd med denne. Den er strikket etter samme mål som den forrige genseren jeg strikket sideveis, men jeg har slurvet med prøvingen underveis og nå ser den ut til å bli litt trang??? Ikke er det mulig å rekke opp heller. Jammen bra den er tøyelig :-)